‘Regering wil nie loononderhandelinge uitrek nie’Ayanda Dlodlo. Foto: http://www.gov.za Ayanda Dlodlo, Suid-Afrika se minister van staatsdiens en administrasie, het Donderdag die publiek verseker dat die regering “geensins beoog om die loononderhandelingsproses in die openbare sektor uit te rek nie”. Dlodlo het in ŉ verklaring reageer op mediaberigte dat die regering die proses onnodig vertraag. “Namens die regering en die komitee van ministers, wat die minister van finansies, verdediging, gesondheid, basiese onderwys, justisie en korrektiewe dienste, polisie en maatskaplike ontwikkeling insluit, wil ek ons toewyding aan die proses opnuut beaam en alle belanghebbendes verseker dat ons nie sal rus voor ŉ bes moontlike uitkoms tussen die onderhandelende partye gevind is nie,” het Dlodlo gesê. Vakbonde en die regering het ŉ dooiepunt bereik in gesprekke by die staatsdiens se koördinerende bedingingsraad (PSCBC) en streef steeds na ŉ skikking. Die minister het gesê die huidige ronde van onderhandelings oor die lewenskosteloon en die verbetering van ander voorwaardes vir dienslewering van openbare beamptes word gedoen in baie moeilike ekonomiese toestande. Sy het bygevoeg dat dít ekstra verantwoordelikheid op die staat as werkgewer en die vakbonde plaas om te verseker dat die uitkoms volhoubaarheid in die regering se loonwet asook verbeterde omstandighede vir staatsamptenare verseker. Die minister het verder ŉ beroep gedoen op alle staatsamptenare om geduldig te wees totdat ŉ vriendskaplike ooreenkoms deur die onderhandelende partye by die bedingingsraad bereik is.